title: A Tanács (EU) 2021/587 végrehajtási rendelete (2021. április 12.) az iráni helyzetre tekintettel egyes személyekkel, szervezetekkel és szervekkel szemben hozott korlátozó intézkedésekről szóló 359/2011/EU rendelet végrehajtásáról

text:
                  2021.4.13.

                  HU

                  Az Európai Unió Hivatalos Lapja

                  L 125/1

         A TANÁCS (EU) 2021/587 VÉGREHAJTÁSI RENDELETE
         (2021. április 12.)
         az iráni helyzetre tekintettel egyes személyekkel, szervezetekkel és szervekkel szemben hozott korlátozó intézkedésekről szóló 359/2011/EU rendelet végrehajtásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel az iráni helyzetre tekintettel egyes személyekkel, szervezetekkel és szervekkel szemben hozott korlátozó intézkedésekről szóló, 2011. április 12-i 359/2011/EU tanácsi rendeletre (1) és különösen annak 12. cikke (1) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:

                     (1)

                     A Tanács 2011. április 12-én elfogadta a 359/2011/EU rendeletet.

                     (2)

                     A 2011/235/KKBP tanácsi határozat (2) felülvizsgálata alapján a Tanács úgy határozott, hogy az említett határozatban meghatározott korlátozó intézkedéseket 2022. április 13-ig meg kell újítani.

                     (3)

                     A 359/2011/EU rendelet I. mellékletében szereplő egyik személy elhunyt, ezért a rá vonatkozó bejegyzést törölni kell az említett mellékletből. A Tanács megállapította továbbá, hogy a 359/2011/EU rendelet I. mellékletében szereplő 34 személy és egy szervezet vonatkozásában naprakésszé kell tenni a bejegyzéseket.

                     (4)

                     A 359/2011/EU rendeletet ezért ennek megfelelően módosítani kell,

               ELFOGADTA EZT A RENDELETET:

            1. cikk
            A 359/2011/EU rendelet I. melléklete az e rendelet mellékletében foglaltak szerint módosul.

            2. cikk
            Ez a rendelet az Európai Unió Hivatalos Lapjában való kihirdetésének napján lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. április 12-án.

                  a Tanács részéről

                  az elnök

               A. P. ZACARIAS

            (1)  HL L 100., 2011.4.14., 1. o.

            (2)  A Tanács 2011/235/KKBP határozata (2011. április 12.) az iráni helyzetre tekintettel egyes személyekkel és szervezetekkel szemben hozott korlátozó intézkedésekről (HL L 100., 2011.4.14., 51. o.).

            MELLÉKLET
            A 359/2011/EU rendelet I. melléklete („A 2. cikk (1) bekezdésében említett természetes és jogi személyek, szervezetek és szervek jegyzéke”) a következőképpen módosul:

                        1.

                        A 16. bejegyzést (HADDAD Hassan [más néven: Hassan ZAREH DEHNAVI]) el kell hagyni a „Személyek” pontban szereplő jegyzékből.

                        2.

                        A következő 34 személyre és egy szervezetre vonatkozó bejegyzés helyébe a következő szöveg lép:
                        Személyek

                                    Név

                                    Azonosító adat

                                    Indokolás

                                    A jegyzékbe vétel dátuma

                                    „1.

                                    AHMADI-MOQADDAM Esmail

                                    Születési hely: Tehran (Iran)
                                    Születési idő: 1961
                                    Nem: férfi

                                    Korábban a fegyveres erők (Armed Forces) vezérkari főnökének biztonsági ügyekért felelős vezető tanácsadója. 2005-től 2015 elejéig az Iráni Nemzeti Rendőrség (Iran’s National Police) vezetője. 2011. januártól 2015 elejéig a (jegyzékbe vett) iráni kiberrendőrség (Cyber Police) vezetője is. A parancsnoksága alatt álló erők brutális támadásokat hajtottak végre békés tüntetőkkel szemben, valamint 2009. június 15-én erőszakos éjszakai támadást intéztek a Teheráni Egyetem (Tehran University) kollégiumai ellen. Korábban a jemeni népet támogató iráni központ (Iran’s Headquarters in support of the Yemeni People) vezetője.

                                    2011.4.12.

                                    4.

                                    FAZLI Ali

                                    Nem: férfi
                                    Rangja: dandártábornok

                                    Az Imám Hosszein kadétiskola (Imam Hossein Cadet College) korábbi vezetője (2018-tól 2020 júniusáig). A Baszidzs (Basij) korábbi alparancsnoka (2009–2018), az IRGC Seyyed al-Shohada hadtestének (Seyyed al-Shohada Corps) (Teherán tartomány vezetője (2010 februárjáig). A Seyyed al-Shohada hadtest felel Teherán tartomány biztonságáért, és 2009-ben kulcsszerepet töltött be a tüntetők durva elnyomásában.

                                    2011.4.12.

                                    8.

                                    MOTLAGH Bahram Hosseini

                                    Nem: férfi

                                    Az Imám Hosszein Egyetem (Imam Hossein University) (A Forradalom Őrei [Guardians of the Revolution]) oktatószemélyzetének tagja. A Hadseregparancsnoki és Katonatiszti Főiskola (Army Command and General Staff College, DAFOOS) korábbi vezetője. Az Iszlám Forradalmi Gárda (IRGC) Seyyed al-Shohada hadtestének (Seyyed al-Shohada Corps) (Teherán tartomány) korábbi vezetője. A Seyyed al-Shohada hadtest kulcsszerepet töltött be a 2009-es tüntetések elnyomásának megszervezésében.

                                    2011.4.12.

                                    11.

                                    RAJABZADEH Azizollah

                                    Nem: férfi

                                    2014 óta a Városrendészeti Parancsnokság (Urban Order Headquarters) parancsnoka. Korábban a Teheráni Katasztrófaenyhítő Szervezet (Tehran Disaster Mitigation Organisation, TDMO) vezetője (2010–2013). A teheráni rendőrség (Tehran Police) vezetőjeként (2010. januárig) felelősség terheli a tüntetők és a diákok ellen elkövetett erőszakos rendőri támadásokért. Nagy-Teherán bűnüldöző erőinek (Law Enforcement Forces) parancsnokaként ő volt a legmagasabb rangú személy, akit a Kahrizak börtönben (Kahrizak Detention Centre) 2009 decemberében történt visszaélések kapcsán vád alá helyeztek.

                                    2011.4.12.

                                    15.

                                    DORRI-NADJAFABADI Ghorban-Ali

                                    Születési hely: Najafabad (Iran)
                                    Születési idő: 1950.12.3.
                                    Nem: férfi

                                    A Szakértők Közgyűlésének (Assembly of Experts) tagja, valamint a legfelsőbb vezető képviselője Markazi („középső”) tartományban (Markazi [‘Central’] Province). A Legfelsőbb Közigazgatási Bíróság (Supreme Administrative Court) vezetője. Irán főügyésze 2009. szeptemberig, valamint korábbi hírszerzési miniszter, Khatami elnöksége alatt. Irán főügyészeként ő rendelte el és felügyelte a választások utáni első tüntetéseket követő kirakatpereket, ahol a vádlottaktól megtagadták jogaik gyakorlását, és ügyvédet sem biztosítottak számukra.

                                    2011.4.12.

                                    19.

                                    JAFARI-DOLATABADI Abbas

                                    Születési hely: Yazd (Iran)
                                    Születési idő: 1953
                                    Nem: férfi

                                    2019. április 29. óta tanácsadó a Bírák Legfelsőbb Fegyelmi Bíróságán (Supreme Disciplinary Court of Judges). Teherán korábbi főügyésze (2009. augusztus – 2019. április). Dolatabadi hivatala nagy számú tüntetőt helyezett vád alá, köztük olyan személyeket, akik 2009 decemberében részt vettek az Ásúrá-napi tüntetéseken. 2009 szeptemberében elrendelte Karroubi hivatalának bezárását és több reformpolitikus letartóztatását, 2010 júniusában pedig betiltott két reformpárti politikai pártot. Hivatala a „Muharebeh” vádjával (Istennel való szembeszegülés) vádolt meg tüntetőket, amely halálbüntetést von maga után, és e személyektől megtagadta a jogszerű eljárás biztosítását. A politikai ellenzékkel szembeni széles körű erőszakos fellépés részeként hivatala reformpárti személyeket, emberi jogi aktivistákat és a médiában dolgozókat is célba vett és letartóztatott.
                                    2018 októberében nyilatkozatban közölte a médiával, hogy négy fogva tartott iráni környezetvédelmi aktivista ellen vádat emeltek amiatt, hogy „terjesztik a korrupciót a Földön”, ami halálbüntetést von maga után.

                                    2011.4.12.

                                    21.

                                    MOHSENI-EJEI Gholam-Hossein

                                    Születési hely: Ejiyeh (Iran)
                                    Születési idő: 1956 körül
                                    Nem: férfi

                                    Az Egyeztető Tanács (Expediency Council) tagja. Irán főügyésze 2009 szeptemberétől 2014-ig. Korábban a bírói kar helyettes vezetője és szóvivője volt. Hírszerzési miniszter a 2009-es választások idején. Hírszerzési miniszterként a 2009-es választások idején az irányítása alá tartozó hírszerzési ügynököket felelősség terhelte több száz aktivista, újságíró, a rendszert bíráló személy és reformpárti politikus fogva tartásáért és kínzásáért, valamint hamis vallomások kikényszerítéséért. Ezenfelül politikai szereplőket hamis vallomások megtételére kényszerítettek elviselhetetlen kihallgatások folyamán, amelyeknek részeként kínozták, bántották, zsarolták őket, és családtagjaikat megfenyegették.

                                    2011.4.12.

                                    22.

                                    MORTAZAVI Said

                                    Születési hely: Meybod, Yazd (Iran)
                                    Születési idő: 1967
                                    Nem: férfi

                                    A szociális jóléti rendszer vezetője 2011-től 2013-ig. Teheráni főügyész 2009. augusztusig. Teheráni főügyészként olyan általános utasítást adott ki, amelyet aktivisták, újságírók és diákok százainak letartóztatására használtak fel. Egy parlamenti vizsgálat 2010 januárjában megállapította, hogy közvetlen felelősség terheli három olyan fogoly fogva tartásáért, akik az őrizet során később elhaláloztak. 2010 augusztusában felfüggesztették hivatalából, miután az iráni igazságügy vizsgálatot folytatott ellene azzal kapcsolatban, hogy milyen szerepe volt a választások után az utasítására letartóztatott három férfi halálában.
                                    2014 novemberében az iráni hatóságok hivatalosan elismerték, hogy szerepe volt a fogvatartottak halálában. Az iráni bíróság 2015. augusztus 19-én felmentette azon vádak alól, amelyek három fiatal férfinak a Kahrizak börtönben (Kahrizak detention centre) 2009-ben történt megkínzásához és halálához kapcsolódtak. 2017-ben börtönbüntetésre ítélték, 2019 szeptemberében pedig szabadlábra helyezték.

                                    2011.4.12.

                                    27.

                                    ZARGAR Ahmad

                                    Nem: férfi

                                    A Legfelsőbb Bíróság (Supreme Court) bírája és a Teheráni Forradalmi Bíróság (Tehran Revolutionary Court) elnöke. Az „erkölcs megőrzéséért felelős szervezet” („Organization for the Preservation of Morality”) vezetője. A Gazdasági Korrupciós Szakbíróság (Special Economic Corruption Court) 2. körzetének korábbi bírája. Korábban bíró a Teheráni Fellebbviteli Bíróság (Tehran Appeals Court) 36. körzetében.
                                    Tüntetőkkel szembeni hosszú börtönbüntetést és halálbüntetést kiszabó ítéleteket erősített meg.

                                    2011.4.12.

                                    33.

                                    ABBASZADEH-MESHKINI, Mahmoud

                                    Nem: férfi

                                    Parlamenti képviselő 2020 februárjától. Korábban az iráni Emberi Jogi Főtanács (High Council for Human Rights) tanácsadója (2019-ig). Korábban az Emberi Jogi Főtanács titkára. Ilám tartomány (Ilam Province) korábbi kormányzója. A belügyminisztérium korábbi politikai igazgatója. A politikai pártok és csoportok tevékenységéről szóló törvény 10. cikke szerinti bizottság (Article 10 Committee of the Law on Activities of Political Parties and Groups) elnökeként ő felelt a tüntetések és más nyilvános rendezvények engedélyezéséért, valamint a politikai pártok bejegyzéséért.
                                    2010-ben felfüggesztette két, Mir-Hossein Moussavihoz kapcsolható reformpárti politikai párt, az Iszlám Irán Részvételi Front (Islamic Iran Participation Front) és az Iszlám Forradalom Mudzsahedin Szervezete (Revolution Mujahedeen Organisation) tevékenységét. 2009-től kezdődően folyamatosan és következetesen betiltott miden nem kormányzati rendezvényt, megtagadva ezáltal a tüntetéshez való alkotmányos jogot, ami számos békés tüntető letartóztatásához vezetett, ez pedig sérti a gyülekezési szabadság jogát.
                                    2009-ben megtagadta továbbá az ellenzéktől az elnökválasztás kapcsán tartott tüntetéseken meggyilkolt emberek gyászszertartásának megtartására vonatkozó engedélyt.

                                    2011.10.10.

                                    34.

                                    AKBARSHAHI Ali-Reza

                                    Nem: férfi

                                    Az Iráni Kábítószer-felügyeleti Parancsnokság (Drug Control Headquarters) (más néven: Kábítószer Elleni Parancsnokság [Anti-Narcotics Headquarters]) korábbi főigazgatója. A teheráni rendőrség (Tehran Police) korábbi parancsnoka. Vezetése alatt a rendőri erők törvénytelen erőszakot alkalmaztak a gyanúsítottakkal szemben a letartóztatás és az előzetes fogva tartás során. A teheráni rendőrség 2009 júniusában részt vett továbbá a Teheráni Egyetem (Tehran University) kollégiumaival szembeni rajtaütésekben, amelyek során egy iráni madzslisz bizottság (Majlis commission) szerint a rendőrség és a Baszidzs (Basiji) miatt több mint 100 diák sérült meg. 2018-ig a vasúti rendőrség vezetője.

                                    2011.10.10.

                                    36.

                                    AVAEE Seyyed Ali-Reza (más néven: AVAEE Seyyed Alireza, AVAIE Alireza)

                                    Születési hely: Dezful (Iran)
                                    Születési idő: 1956.5.20.
                                    Nem: férfi

                                    Igazságügyi miniszter. A különleges nyomozó hivatal (special investigations office) korábbi igazgatója. 2016 júliusáig belügyminiszter-helyettes és az állami nyilvántartó szerv (Public register) vezetője. 2014 áprilisa óta tanácsadó a Bírák Fegyelmi Bíróságán (Disciplinary Court for Judges). A teheráni bírói kar (Tehran Judiciary) korábbi elnöke. A teheráni bírói kar elnökeként felelősség terheli az emberi jogok megsértésért, az önkényes letartóztatásokért, a fogvatartottak jogainak megtagadásáért és a nagyszámú kivégzésekért.

                                    2011.10.10.

                                    39.

                                    GANJI Mostafa Barzegar

                                    Nem: férfi

                                    2020 júniusa óta a bíróságok felügyeleti ellenőrzésével és teljesítményértékelésével foglalkozó szerv (Inspection Supervision and Performance Evaluation of Courts) főigazgatója. Komi (Qom) főügyész (2008–2017), korábban a börtönökért felelős főigazgatóság (directorate general for prisons) vezetője. Felelősség terheli azért, mert Komban több tucat bűnelkövetőt tartóztattak le önkényesen és bántalmazták őket. Közreműködött a jogszerű eljáráshoz való jog súlyos megsértésében, ami hozzájárult a halálbüntetés túlzott és egyre terjedő alkalmazásához, valamint ahhoz, hogy 2009-ben és 2010-ben ugrásszerűen megnőtt a kivégzések száma.

                                    2011.10.10.

                                    40.

                                    HABIBI Mohammad Reza

                                    Nem: férfi

                                    Iszfahán (Isfahan) főbírója. Korábban Iszfahán legfőbb ügyésze. Az igazságügyi minisztérium jazdi (Yazd) hivatalának korábbi vezetője. Iszfahán (Isfahan) korábbi helyettes ügyésze. Részt vett a vádlottaktól a tisztességes eljárást megtagadó eljárásokban; ilyen volt például Abdollah Fathi ügye, akit 2011 májusában azt követően végeztek ki, hogy Habibi a 2010. márciusi tárgyalásán figyelmen kívül hagyta a meghallgatáshoz való jogát és a mentális egészségi állapotát. Közreműködött tehát a jogszerű eljáráshoz való jog súlyos megsértésében, ami hozzájárult ahhoz, hogy 2011-ben ugrásszerűen megnőtt a kivégzések száma.

                                    2011.10.10.

                                    41.

                                    HEJAZI Mohammad

                                    Születési hely: Ispahan (Iran)
                                    Születési idő: 1956
                                    Nem: férfi

                                    2020 óta az Iszlám Forradalmi Gárda (IRGC) Quds Erőinek (Quds Force) parancsnokhelyettese annak következtében, hogy Qasem Soleimani tábornok meggyilkolását követően átszervezték a Quds Erők parancsnoki láncát. Az Iszlám Forradalmi Gárda parancsnoka, aki döntő szerepet játszott Irán „ellenségeinek” megfélemlítésében és megfenyegetésében. Az Iszlám Forradalmi Gárda Sarollah hadtestének (Sarollah Corps) és a Baszidzs erőknek (Basij Forces) a korábbi vezetőjeként 2009-ben központi szerepe volt a választásokat követően a tüntetők elleni erőszakos fellépésekben.

                                    2011.10.10.

                                    44.

                                    JAZAYERI Massoud

                                    Nem: férfi
                                    Rangja: dandártábornok

                                    2018 áprilisa óta az iráni fegyveres erők (Armed Forces) közös kabinetfőnökének (Joint Chief of Staff) kulturális tanácsadója. Az iráni fegyveres erők (Armed Forces) közös katonai törzsén belül Massoud Jazayeri dandártábornok volt a kulturális és médiaügyekkel foglalkozó kabinet (más néven: Államvédelmi Propagandahivatal [State Defence Publicity HQ]) helyettes vezetője. E tisztségében tevékenyen részt vett a 2009-es tüntetések elnyomásában. Egy a Kayhannak adott interjúban figyelmeztetett, hogy Iránon belül és kívül már számos tüntetőt azonosítottak, akikkel szemben a megfelelő időben meg fogják tenni a szükséges lépéseket.
                                    Nyíltan sürgette a külföldi médiaorgánumokkal és az iráni ellenzékkel szembeni kemény fellépést. 2010-ben arra kérte a kormányt, hogy hozzon szigorúbb törvényeket a külföldi médiával együttműködő irániakkal szemben.

                                    2011.10.10.

                                    45.

                                    JOKAR Mohammad Saleh

                                    Születési hely: Yazd (Iran)
                                    Születési idő: 1957
                                    Nem: férfi

                                    Jazd tartomány (Province of Yazd) parlamenti képviselője. Korábban a Forradalmi Gárda (Revolutionary Guards) parlamenti ügyekkel foglalkozó helyettes vezetője. 2011-től 2016-ig Jazd tartomány (Province of Yazd) parlamenti képviselője, továbbá a parlament nemzetbiztonsági és külpolitikai bizottságának (Committee for National Security and Foreign Policy) tagja. A Baszidzs erők hallgatói szervezetének (Student Basij Forces) korábbi parancsnoka. E minőségében tevékenyen részt vett a tüntetések elfojtásában, valamint gyermekek és fiatalok indoktrinálásában azzal a céllal, hogy tartósan elnyomja a szólásszabadságot és a másként gondolkodást. A parlament nemzetbiztonsági és külpolitikai bizottságának tagjaként nyilvánosan támogatta a kormányellenes megnyilvánulások elfojtását.

                                    2011.10.10.

                                    46.

                                    KAMALIAN Behrouz (más néven: Hackers Brain, Behrooz_Ice)

                                    Születési hely: Tehran (Iran)
                                    Születési idő: 1983
                                    Nem: férfi

                                    Az iráni rezsimmel kapcsolatban álló „Ashiyaneh” számítástechnikai csoport vezetője. A Behrouz Kamalian által alapított „Ashiyaneh” Digitális Biztonság („Ashiyaneh” Digital Security) elnevezésű csoportot felelősség terheli a belföldi ellenzékiek és reformpártiak, valamint a külföldi intézmények elleni számítástechnikai támadásokért. Kamalian szervezetének tevékenysége elősegítette, hogy a rezsim fel tudjon lépni az ellenzékkel szemben. Ennek során 2009-ben számos esetben súlyosan megsértették az emberi jogokat. Kamalian és az „Ashiyaneh” kibercsoport egyaránt legalább 2020 januárjáig folytatta tevékenységét.

                                    2011.10.10.

                                    47.

                                    KHALILOLLAHI Moussa (más néven: KHALILOLLAHI Mousa, ELAHI Mousa Khalil)

                                    Születési hely: Tabriz (Iran)
                                    Születési idő: 1963
                                    Nem: férfi

                                    2010-től 2019-ig Tabriz ügyésze. Részt vett Sakineh Mohammadi-Ashtiani ügyében, és közreműködött a jogszerű eljáráshoz való jog súlyos megsértésében.

                                    2011.10.10.

                                    48.

                                    MAHSOULI Sadeq (más néven: MAHSULI, Sadeq)

                                    Születési hely: Oroumieh (Iran)
                                    Születési idő: 1959/1960
                                    Nem: férfi

                                    A Paydari Front (Iszlám Stabilitási Front [Front of Islamic Stability]) főtitkárhelyettese. Korábban Mahmoud Ahmadinejad iráni elnök tanácsadója, az Egyeztető Tanács (Expediency Council) korábbi tagja és az Ellenállási Front (Perseverance Front) korábbi helyettes vezetője. Népjóléti és társadalombiztosítási miniszter 2009 és 2011 között. Belügyminiszter 2009 augusztusáig. Belügyminiszterként Mahsouli felügyelete alá tartozott valamennyi rendőri erő, belügyminisztériumi biztonsági ügynök és titkosrendőr. Az irányítása alatt álló erőket terheli felelősség a 2009. június 14-én a Teheráni Egyetem (Tehran University) kollégiumaival szembeni támadásokért, valamint a hallgatóknak a minisztérium alagsorában (az alagsor hírhedt 4. szintjén) történő kínzásáért. Más tüntetőkkel szemben súlyos visszaéléseket követtek el a kahrizaki börtönben (Kahrizak Detention Centre), amelyet a Mahsouli ellenőrzése alatt álló rendőrség működtetett.

                                    2011.10.10.

                                    53.

                                    TALA Hossein (más néven: TALA Hosseyn)

                                    Születési hely: Tehran (Iran)
                                    Születési idő: 1969
                                    Nem: férfi

                                    Iszlamsahr (Eslamshahr) polgármestere. Korábban iráni parlamenti képviselő. Teherán tartomány korábbi főkormányzójaként („Farmandar”) (2010 szeptemberéig) felelősség terhelte a rendőri erők beavatkozásáért és ezáltal a tüntetések elnyomásáért. 2010 decemberében kitüntetésben részesült a választásokat követő elnyomásban betöltött szerepéért.

                                    2011.10.10.

                                    54.

                                    TAMADDON Morteza (más néven: TAMADON Morteza)

                                    Születési hely: Shahr Kord-Isfahan (Iran)
                                    Születési idő: 1959
                                    Nem: férfi

                                    Teherán tartomány közbiztonsági tanácsának (Public Security Council) korábbi vezetője. Az Iszlám Forradalmi Gárda (IRGC) tagja, Teherán tartomány korábbi főkormányzója. Kormányzóként, valamint Teherán tartomány közbiztonsági tanácsának (Public Security Council) vezetőjeként átfogó felelősség terheli az Iszlám Forradalmi Gárda (IRGC) által Teherán tartományban elkövetett minden elnyomó tevékenységért, beleértve a 2009. júniusa óta zajló politikai tüntetések leverését is. Jelenleg a khajehi (Khajeh) Naszír ad-Dín Túszí Műszaki Egyetem (Nasireddin Tusi University of Technology) igazgatótanácsának tagja.

                                    2011.10.10.

                                    60.

                                    HOSSEINI Dr. Mohammad (más néven: HOSSEYNI, Dr. Seyyed Mohammad; Seyed, Sayyed és Sayyid)

                                    Születési hely: Rafsanjan, Kerman (Iran)
                                    Születési idő: 1961.7.23.
                                    Nem: férfi

                                    Mahmoud Ahmadinejad korábbi iráni elnök tanácsadója és a YEKTA, egy keményvonalas politikai csoport szóvivője. Kulturális és iszlámügyi miniszter (2009–2013). A Forradalmi Gárda (IRGC) volt tagja, közreműködött újságírók elnyomásában.

                                    2011.10.10.

                                    63.

                                    TAGHIPOUR Reza

                                    Születési hely: Maragheh (Iran)
                                    Születési idő: 1957
                                    Nem: férfi

                                    A 11. iráni parlament képviselője (Teherán választókerület). A Legfelsőbb Kibertér-tanács (Supreme Cyberspace Council) tagja. A teheráni városi tanács (City Council of Teheran) tagja. Korábban információs és hírközlési miniszter (2009–2012).
                                    Információs miniszterként a cenzúráért, valamint az internetes tevékenységeknek és a kommunikáció minden formájának (különösen a mobiltelefonos kommunikációnak) az ellenőrzéséért felelős egyik legmagasabb rangú tisztviselő volt. Politikai fogvatartottak kihallgatása során a kihallgatók a fogvatartottak személyes adatait, e-mailjeit és beszélgetéseit is felhasználják. A 2009-es elnökválasztás óta és az utcai demonstrációk idején számos alkalommal blokkolták a mobilhálózatok használatát és a szöveges üzenetküldést, zavarták a TV-csatornák műholdas adásait, az internet működését pedig helyi szinten felfüggesztették vagy legalábbis lelassították.

                                    2012.3.23.

                                    65.

                                    LARIJANI Sadeq

                                    Születési hely: Najaf (Iraq)
                                    Születési idő: 1960 vagy 1961. augusztus
                                    Nem: férfi

                                    2018. december 29-én az Egyeztető Tanács (Expediency Council) vezetőjének nevezeték ki. A bírói kar korábbi elnöke (2009-től 2019-ig). A bírói kar elnökének jóvá kell hagynia, illetve ellen kell jegyeznie minden olyan ítéletet, amelyet qisas (megtorlás), hodoud (Isten ellen elkövetett bűnök) és ta’zirat (az állam ellen elkövetett bűncselekmények) ügyében hoznak. Ez magában foglal halálbüntetést, korbácsolást, illetve amputálást kiszabó ítéleteket is. Ily módon a nemzetközi előírásokat megsértve személyesen ellenjegyzett számos halálos ítéletet, többek között megkövezéseket, akasztásokat, fiatalkorúak kivégzését és nyilvános kivégzéseket, amelyek során például több ezres tömegek előtt hidakra akasztottak fel fogvatartottakat. Ezzel hozzájárult számos kivégzés végrehajtásához. Engedélyezett továbbá testi fenyítést – például amputálást, illetve az elítélt szemébe sav csepegtetését – kimondó ítéleteket. Sadeq Larijani hivatalba lépése óta jelentősen megnőtt a politikai szereplők, az emberijog-védők és a kisebbséghez tartozó személyek körében végrehajtott önkényes letartóztatások száma. Sadeq Larijanit emellett felelősség terheli azért, hogy az iráni igazságszolgáltatási eljárásban rendszerszinten sérül a tisztességes eljáráshoz való jog.

                                    2012.3.23.

                                    66.

                                    MIRHEJAZI Ali

                                    Nem: férfi

                                    A legfelsőbb vezető belső köréhez tartozik, az egyik olyan személy, akit felelősség terhel a tiltakozások elfojtását szolgáló, 2009 óta alkalmazott tervek kidolgozásáért, továbbá kapcsolatban áll a tiltakozások elfojtásáért felelős személyekkel.
                                    Felelősség terheli továbbá a 2017. decemberi/2018-as és a 2019. novemberi társadalmi zavargások elfojtását célzó tervek kidolgozásáért.

                                    2012.3.23.

                                    67.

                                    SAEEDI Ali

                                    Nem: férfi

                                    A legfőbb vezető politikai ideológiával foglalkozó irodájának vezetője. Korábban a legfelsőbb vezető képviselője a Forradalmi Gárdánál (Pasdaran) (1995–2020), azt követően, hogy pályafutásának egészét a hadseregnél, konkrétan a Pasdaran hírszerzési részlegénél töltötte. Hivatali beosztása révén kulcsszerepet töltött be a legfelsőbb vezető hivatalától (Office of the Supreme LEADER) érkező parancsoknak a Pasdaran elnyomó gépezete felé történő közvetítésében.

                                    2012.3.23.

                                    69.

                                    MORTAZAVI Seyyed Solat

                                    Születési hely: Farsan, Tchar Mahal-o-Bakhtiari (South) – (Iran)
                                    Születési idő: 1967
                                    Nem: férfi

                                    2019. szeptember 16. óta a közvetlenül az Ali Khamenei legfelsőbb vezető irányítása alatt álló Mostazafan Alapítvány (Mostazafan Foundation) ingatlanrészlegének a vezetője. 2019 novemberéig az Astan Qods Razavi Alapítvány (Foundation Astan Qods Razavi) teheráni szervezetének igazgatója. Irán második legnagyobb városának, Meshednek (Mashhad) a korábbi polgármestere, ahol rendszeresen tartanak nyilvános kivégzéseket. Korábban politikai ügyekért felelős belügyminiszter-helyettes, 2009-ben nevezték ki. E minőségében felelősség terheli a törvényes jogaik – többek között a véleménynyilvánítás szabadsága – védelmében szót emelő személyekkel szembeni elnyomásért. Később a 2012-es parlamenti választások és a 2013-as elnökválasztás idejére az iráni választási bizottság (Iranian Election Committee) vezetőjévé nevezték ki.

                                    2012.3.23.

                                    73.

                                    FARHADI Ali

                                    Nem: férfi

                                    A teheráni igazságügyi minisztérium jogi kérdésekkel és hatósági ellenőrzésekkel foglalkozó felügyelőségének (Inspectorate of Legal Affairs and Public Inspection) helyettes vezetője. Korábban karadzsi (Karaj) ügyész. Felelősség terheli súlyos emberi jogi jogsértésekért, így például olyan büntetőjogi eljárásokban való vádemelésekért, amelyekben halálbüntetést szabtak ki. Ügyészi megbízatása idején nagy számban hajtottak végre kivégzéseket a karadzsi régióban (Karaj region).

                                    2012.3.23.

                                    79.

                                    RASHIDI AGHDAM, Ali Ashraf

                                    Nem: férfi

                                    Korábban az evini börtön (Evin Prison) vezetője (2012–2015). Hivatali ideje alatt romlottak a börtönkörülmények, és a beszámolók szerint súlyosbodott a fogvatartottak bántalmazása. 2012 októberében, jogaik megsértése és a börtönőrök erőszakos fellépése elleni tiltakozásul kilenc női rab éhségsztrájkba kezdett.

                                    2013.3.12.

                                    82.

                                    SARAFRAZ, Mohammad (Dr.) (más néven: Haj-agha Sarafraz)

                                    Születési hely: Tehran (Iran)
                                    Születési idő: 1963 körül.
                                    Tartózkodási hely: Tehran
                                    Nem: férfi

                                    A Legfelsőbb Kibertér-ügyi Tanács (Supreme Cyberspace Council) korábbi tagja. Az Iráni Iszlám Köztársaság Műsorszolgáltatási Hatóságának (Islamic Republic of Iran Broadcasting, IRIB) korábbi elnöke (2014–2016). Az IRIB World Service és a Press TV műsorszolgáltatók korábbi vezetőjeként felelős volt a programokat érintő összes döntésért. Szoros kapcsolatban áll az állambiztonsági apparátussal. Irányítása alatt a Press TV és az IRIB együttműködött az iráni biztonsági szolgálatokkal és ügyészekkel a fogvatartottakból kikényszerített vallomások, így például az iráni–kanadai újságíró és filmes, Maziar Bahari vallomásának az „Iran Today” című, hetente jelentkező magazinműsorban való műsorra tűzése céljából. Az OFCOM független médiaszabályozó testület 100 000  GBP büntetést szabott ki az Egyesült Királyságban a Press TV-re Bahari kényszer hatása alatt tett, börtönben felvett 2011-es vallomásának közvetítéséért. Sarafraz tehát közreműködött a jogszerű és tisztességes eljáráshoz való jog megsértésében.

                                    2013.3.12.

                                    84.

                                    EMADI, Hamid Reza (más néven: Hamidreza Emadi)

                                    Születési hely: Hamedan (Iran)
                                    Születési idő: 1973 körül.
                                    Tartózkodási hely: Tehran
                                    Munkahely: Press TV székhelye, Tehran
                                    Nem: férfi

                                    A Press TV hírigazgatója. Korábban a Press TV vezető producere.
                                    Felelősség terheli fogvatartottak – köztük újságírók, politikai aktivisták, valamint a kurd, illetve az arab kisebbséghez tartozó személyek – kikényszerített vallomásainak felvételéért és közvetítéséért, megsértve ezzel a tisztességes és jogszerű eljáráshoz való, nemzetközileg elismert jogot. Az OFCOM független médiaszabályozó testület 100 000  GBP büntetést szabott ki az Egyesült Királyságban a Press Tv-re az iráni–kanadai újságíró és filmes, Maziar Bahari kényszer hatása alatt tett, börtönben felvett 2011-es vallomásának közvetítéséért. NGO-k beszámolói szerint más alkalommal is előfordult, hogy a Press TV műsorára tűzött kikényszerített vallomásokat. Emadi tehát megsértette a jogszerű és tisztességes eljáráshoz való jogot.

                                    2013.3.12.

                                    86.

                                    MUSAVI-TABAR, Seyyed Reza

                                    Születési hely: Jahrom (Iran)
                                    Születési idő: 1964
                                    Nem: férfi

                                    A sirázi (Shiraz) Forradalmi Ügyészség (Revolutionary Prosecution) korábbi vezetője. Felelősség terheli politikai aktivisták, újságírók, emberijog-védők, baháiok és meggyőződésük miatt fogva tartott személyek jogellenes letartóztatásáért, illetve bántalmazásáért: zaklatták, kínozták és vallatták őket, továbbá megtagadták tőlük az ügyvédi segítséget és a jogszerű eljáráshoz való jogot. Musavi-Tabar bírósági határozatokat írt alá a hírhedt 100-as számú börtönben (No 100 Detention Centre) (férfi börtön), többek között egy olyan határozatot is, amellyel egy bahái női fogvatartottat, Raha Sabetet három év magánzárkában letöltendő szabadságvesztés-büntetésre ítéltek.

                                    2013.3.12.

                                    87.

                                    KHORAMABADI, Abdolsamad

                                    Nem: férfi

                                    Az igazságügyi felügyeletért felelős igazgatóhelyettes (2018. október 13. óta). A „büntetendő tartalmak felderítésével foglalkozó bizottság” („Commission to Determine the Instances of Criminal Content”) elnevezésű, az internetes cenzúráért és a kiberbűnözés elleni küzdelemért felelős kormányzati szerv korábbi elnöke. Vezetése alatt a bizottság a „kiberbűnözés” fogalmát néhány homályos kategóriával határozta meg, amelyek büntetendővé teszik a rezsim által nem megfelelőnek ítélt tartalmak létrehozását és megjelentetését. Felelősség terheli számos ellenzéki internetes oldalnak, elektronikus újságnak, blognak, az emberi jogok védelmével foglalkozó NGO-k internetes oldalainak, valamint 2012 szeptembere óta a Google-nek és a Gmailnek az elnyomásáért és blokkolásáért. Ő és a bizottság aktív szerepet játszott abban, hogy Sattar Beheshti blogger 2012 novemberében meghalt fogva tartása során. Így az általa vezetett bizottságot közvetlen felelősség terheli az emberi jogok rendszerszintű megsértéséért, különösen azáltal, hogy betilt bizonyos honlapokat, illetve azokhoz csak korlátozott hozzáférést biztosít a lakosság számára, és esetenként teljesen ellehetetleníti az internethez való hozzáférést.

                                    2013.3.12.”;

                              Szervezetek

                                    Elnevezés

                                    Azonosító adat

                                    Indokolás

                                    A jegyzékbe vétel dátuma

                                    „1.

                                    Kiberrendőrség (Cyber Police)

                                    Székhely: Tehran (Iran)
                                    Honlap: http://www. cyberpolice.ir

                                    Az iráni kiberrendőrség (Cyber Police) az Iráni Iszlám Köztársaság Rendőrségének (Islamic Republic of Iran Police) egyik egysége. 2011 januárjában jött létre, vezetője pedig Vahid Majid. Megalakulásától 2015 elejéig a (jegyzékben szereplő) Esmail Ahmadi-Moqaddam volt a vezetője. Ahmadi-Moqaddam hangsúlyozta, hogy a kiberrendőrség felveszi a harcot azokkal a forradalomellenes és a rendszert bíráló csoportokkal, amelyek 2009-ben az internetes közösségi hálózatokat felhasználva tüntetéshullámot indítottak Mahmoud Ahmadinejad elnök újraválasztása ellen. A kiberrendőrség 2012 januárjában új iránymutatásokat bocsátott ki az internetkávézókra vonatkozóan, megkövetelve azt, hogy a felhasználók megadják személyes adataikat a kávézók tulajdonosainak, akiknek ezen adatokat a felkeresett webhelyek jegyzékével együtt fél éven át meg kell őrizniük. A szabályok azt is előírják, hogy a kávézók tulajdonosainak a kávézókban zárt láncú televíziós kamerákat (CCTV) kell felszerelniük, és a felvételeket fél éven át meg kell őrizniük. Ezen új szabályokkal olyan naplófájlok hozhatók létre, amelyeket a hatóságok felhasználhatnak aktivisták vagy bármely más, a rezsim szerint nemzetbiztonsági kockázatot jelentő személyek felkutatásához.
                                    Az iráni média 2012 júniusában arról számolt be, hogy a kiberrendőrség szigorú fellépést készít elő a virtuális magánhálózatokkal (VPN-ek) szemben. A kiberrendőrség 2012. október 30-án (elfogatóparancs nélkül) letartóztatta Sattar Beheshti bloggert „a közösségi hálózatokon és a Facebookon folytatott, a nemzetbiztonság ellen irányuló tevékenységekért”. Sattar Beheshti a blogján kritikát fogalmazott meg az iráni kormánnyal szemben. A bloggert 2012. november 3-án holtan találták cellájában: a feltételezések szerint a kiberrendőrség kihallgató tisztjei halálra kínozták. A kiberrendőrséget felelősség terheli amiatt, hogy a 2019. novemberi országos tüntetések kapcsán letartóztatta a Telegram Csoport (Telegram Group) számos adminisztrátorát.

                                    2013.3.12.”


title: A Bizottság (EU) 2021/589 végrehajtási rendelete (2021. április 9.) az ISIL-lel (Dáissal) és az al-Kaida szervezetekkel összeköttetésben álló egyes személyekkel és szervezetekkel szemben meghatározott egyes korlátozó intézkedések bevezetéséről szóló 881/2002/EK tanácsi rendelet 320. alkalommal történő módosításáról

text:
                  2021.4.13.

                  HU

                  Az Európai Unió Hivatalos Lapja

                  L 125/13

         A BIZOTTSÁG (EU) 2021/589 VÉGREHAJTÁSI RENDELETE
         (2021. április 9.)
         az ISIL-lel (Dáissal) és az al-Kaida szervezetekkel összeköttetésben álló egyes személyekkel és szervezetekkel szemben meghatározott egyes korlátozó intézkedések bevezetéséről szóló 881/2002/EK tanácsi rendelet 320. alkalommal történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az ISIL-lel (Dáissal) és az al-Kaida szervezetekkel összeköttetésben álló egyes személyekkel és szervezetekkel szemben meghatározott egyes korlátozó intézkedések bevezetéséről szóló, 2002. május 27-i 881/2002/EK tanácsi rendeletre (1) és különösen annak 7. cikke (1) bekezdésének a) pontjára és 7a. cikkének (5) bekezdésére,
         mivel:

                     (1)

                     A 881/2002/EK rendelet I. melléklete felsorolja azon személyeket, csoportokat és szervezeteket, amelyekre a rendeletnek megfelelően a pénzeszközök és gazdasági erőforrások befagyasztása vonatkozik.

                     (2)

                     2021. április 6-án az Egyesült Nemzetek Biztonsági Tanácsának szankcióbizottsága úgy határozott, hogy egy bejegyzést módosít az azon személyekre, csoportokra és szervezetekre vonatkozó jegyzékben, amelyekre vonatkozóan a pénzeszközök és gazdasági erőforrások befagyasztását alkalmazni kell.

                     (3)

                     A 881/2002/EK rendelet I. mellékletét ezért ennek megfelelően módosítani kell,

               ELFOGADTA EZT A RENDELETET:

            1. cikk
            A 881/2002/EK rendelet I. melléklete e rendelet mellékletének megfelelően módosul.

            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. április 9-én.

                  a Bizottság részéről,

                  az elnök nevében,

                  főigazgató

                  a Pénzügyi Stabilitás,

                  a Pénzügyi Szolgáltatások és a Tőkepiaci Unió Főigazgatósága

            (1)  HL L 139., 2002.5.29., 9. o.

            MELLÉKLET
            A 881/2002/EK rendelet I. mellékletének „Természetes személyek” részében az alábbi bejegyzés azonosító adatai a következőképpen módosulnak:

               Az „Abu Bakar Ba’asyir (más néven a) Abu Bakar Baasyir; b) Abu Bakar Bashir; c) Abdus Samad; d) Abdus Somad). Születési ideje: 1938.8.17. Születési helye: Jombang, Kelet-Jáva, Indonézia. Címe: Indonézia (börtönben). Állampolgársága: indonéz.”

            bejegyzés helyébe a következő bejegyzés lép:

               „Abu Bakar Ba’asyir (azonosításra alkalmas névváltozat: a) Abu Bakar Baasyir; b) Abu Bakar Bashir; c) Abdus Samad; d) Abdus Somad). Születési ideje: 1938.8.17. Születési helye: Jombang, Kelet-Jáva, Indonézia. Állampolgársága: indonéz. Címe: Indonézia. A 7d. cikk (2) bekezdésének i) pontjában meghatározott megjelölés időpontja: 2006.4.21.”


title: A Bizottság (EU) 2021/591 végrehajtási rendelete (2021. április 12.) egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről („Χαλλούμι” (Halloumi)/”Hellim” [OEM])

text:
                  2021.4.13.

                  HU

                  Az Európai Unió Hivatalos Lapja

                  L 125/42

         A BIZOTTSÁG (EU) 2021/591 VÉGREHAJTÁSI RENDELETE
         (2021. április 12.)
         egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről („Χαλλούμι” (Halloumi)/”Hellim” [OEM])
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (3) bekezdésének b) pontjára,
         mivel:

                     (1)

                     Az 1151/2012/EU rendelet 50. cikke (2) bekezdésének a) pontjával összhangban a Bizottság közzétette az Európai Unió Hivatalos Lapjában (2) Ciprus kérelmét a „Χαλλούμι” (Halloumi)/”Hellim” elnevezés oltalom alatt álló eredetmegjelölésként (OEM) való bejegyzésére, amely olyan terméket azonosít, amely esetében a földrajzi terület Ciprus területének felel meg.

                     (2)

                     A Bizottsághoz összesen 17 felszólalást nyújtottak be, mégpedig a következők: a Dairy Australia (Ausztrália) 2015. október 21-én; a Consortium for Common Food Names (Egyesült Államok) 2015. október 22-én; Nagy-Britannia és Észak-Írország Egyesült Királysága (Egyesült Királyság) 2015. október 23-án; a Milk and Oil Products Production and Marketing Cooperative Ltd. (Ciprus) 2015. október 26-án; a Hayvan Ureticileri ve Yetistiricileri Birligi (Ciprus) 2015. október 26-án; Fatma GARANTI (Ciprus) 2015. október 26-án; a Sut Imalatcilari Birligi (SUIB) (Ciprus) 2015. október 26-án; a Ciprusi Török Iparkamara (Ciprus) 2015. október 26-án; a Ciprusi Török Kereskedelmi Kamara (Ciprus) 2015. október 26-án; a Navimar Food Gida Imalati ve Gida (Törökország) 2015. október 26-án; a D.M Gida Maddeleri Pazarlama Sanayi ve Ticaret Ltd. Sti (Törökország) 2015. október 26-án; az Avunduk Ithalat Ihracat Gida ve Zirai Aletler Sanayi Ticaret Ltd. (Törökország) 2015. október 26-án; a U.T.CO Trading Company – W.L.L. (Kuvait) 2015. október 27-én; a Dairy Companies Association of New Zealand (DCANZ) és a New Zealand Specialist Cheesemakers Association (Új-Zéland) 2015. október 27-én; a Dr Nutrition (Egyesült Arab Emírségek) 2015. október 27-én; az FFF Fine Foods Pty Ltd (Ausztrália) 2015. október 28-án, valamint Finnország 2015. november 3-án.

                     (3)

                     A Bizottság ezeket a felszólalásokat továbbította Ciprusnak, kivéve Finnország felszólalását és a Cipruson lakóhellyel vagy székhellyel rendelkező hat természetes vagy jogi személy felszólalásait. Finnország a felszólalását az 1151/2012/EU rendelet 51. cikkének (1) bekezdésében meghatározott határidő lejárta után nyújtotta be a Bizottsághoz. Az említett cikkel összhangban a kérelem benyújtásának helye szerinti tagállamban székhellyel vagy lakóhellyel rendelkező természetes vagy jogi személyeket ki kell zárni a felszólalási eljárásból, mivel már lehetőségük volt részt venni a nemzeti felszólalási eljárásban. Ebben a konkrét esetben a Cipruson székhellyel vagy lakóhellyel rendelkező hat természetes vagy jogi személy felszólalásait a nemzeti felszólalási eljárás keretében elutasították, miután érdemben megvizsgálták a benyújtott felszólalási indokokat. Következésképpen a Cipruson lakóhellyel vagy székhellyel rendelkező hat természetes vagy jogi személynek sem a felszólalásai, sem az indokolással ellátott felszólalási nyilatkozatai nem fogadhatók el.

                     (4)

                     Ezt követően a Bizottsághoz kilenc indokolással ellátott felszólalási nyilatkozatot nyújtottak be, mégpedig a következők: a Dairy Companies Association of New Zealand (DCANZ) és a New Zealand Specialist Cheesemakers Association (Új-Zéland) 2015. december 15-én; a Dairy Australia (Ausztrália) 2015. december 17-én; az Egyesült Királyság 2015. december 21-én; a Consortium for Common Food Names (Egyesült Államok) 2015. december 21-én; a Navimar Food Gida Imalati ve Gida (Törökország) 2015. december 21-én; a D.M Gida Maddeleri Pazarlama Sanayi ve Ticaret Ltd. Sti (Törökország) 2015. december 21-én; az Avunduk Ithalat Ihracat Gida ve Zirai Aletler Sanayi Ticaret Ltd. (Törökország) 2015. december 21-én; a U.T.CO Trading Company – W.L.L. (Kuvait) 2015. december 21-én és az FFF Fine Foods Pty Ltd (Australia) 2015. december 24-én. A Dr Nutrition (Egyesült Arab Emírségek) által benyújtott felszólalást nem követte indokolással ellátott felszólalási nyilatkozat, ezért a felszólalást visszavontnak kell tekinteni.

                     (5)

                     Az indokolással ellátott felszólalási nyilatkozatok ellenőrzését és elfogadhatónak nyilvánítását követően a Bizottság az 1151/2012/EU rendelet 51. cikkének (3) bekezdésével összhangban felhívta az érdekelt feleket, hogy egy esetleges megállapodás elérése érdekében kezdjék meg a szükséges konzultációkat.

                     (6)

                     Ciprus és a kilenc, elfogadható felszólalási nyilatkozatot benyújtó felszólaló 3 hónapon belül lefolytatta a konzultációkat. Ciprusi kérésre a Ciprus és az Egyesült Királyság közötti konzultációk határidejét további egy hónappal meghosszabbították.

                     (7)

                     A szóban forgó kilenc felszólalási eljárás egyikében sem született megállapodás a kijelölt határidőn belül. A Ciprus és a felszólalók közötti konzultációkról az előírt módon tájékoztatták a Bizottságot. Mindezek alapján a Bizottságnak e konzultációk eredményének figyelembevételével, az 1151/2012/EU rendelet 52. cikke (3) bekezdésének b) pontjában előírt eljárásnak megfelelően kell meghoznia a bejegyzésre vonatkozó határozatát.

                     (8)

                     A felszólalóknak az indokolással ellátott felszólalási nyilatkozataikban és a konzultációk során kifejtett érvei a következőképpen foglalhatók össze.

                     (9)

                     A termékleírásban az szerepel, hogy az OEM-ként való bejegyzés feltételei teljesülnek, mivel az érintett terméket a sziget éghajlatához alkalmazkodott helyi fajtáktól – a híoszi juhtól és a damaszkuszi kecskétől (és ezek keresztezéseitől) – származó juh- és kecsketejből állítják elő. Azonban a híoszi juhokat és a damaszkuszi kecskéket Ciprusra az 1950-es, illetve az 1930-as években telepítették be; ezenkívül nincs bizonyíték az ilyen ciprusi juhok sajátos morfológiájára, genetikai vagy tenyészjellemzőire. Következésképpen a híoszi juhok ciprusi fajtájának létezése vitatott. Az a tény, hogy a „Χαλλούμι” (Halloumi)/”Hellim” egyedi jellemzőinek meghatározásában kiemelkedő szerepet játszó juhokat és kecskéket csak viszonylag a közelmúltban telepítették be Ciprusra, indokolttá teheti a kapcsolódó – állítólag a 16. századra visszanyúló – hagyomány régiségének megkérdőjelezését.

                     (10)

                     A kérelem releváns tényezőként említi az állatok takarmányát. Azt azonban nem pontosítja, hogy a takarmányozás és a legeltetés mennyiben kapcsolódik egyedülálló módon a ciprusi növényekhez, tekintetbe véve, hogy a legeltetés földrajzi területe kiterjed a sziget egészére. A kérelemben nem látunk bizonyítékot arra vonatkozóan, hogy ezek a növények Ciprus egész területén, egész évben rendelkezésre állnak. Semmi nem igazolja, hogy az egész évben legeltetett, illetve a félintenzív és az intenzív gazdálkodás keretében tartott állatok takarmányozása eltérő lenne. Továbbá nincs bizonyíték arra sem, hogy a sajttermelés volumene megmaradna, ha a nyersanyagokban csökkenne a tehéntej részaránya. Nem igazolható tehát kellőképpen, hogy a takarmány következetesen befolyásolja az előállított sajt minőségét vagy jellemzőit.

                     (11)

                     Ami az emberi tényezőt illeti: még ha a ciprusi tejüzemek létrehozhatták is a „Χαλλούμι” (Halloumi)/”Hellim” know-how-ját, ez nem erősíti meg a termék jellemzői és a ciprusi földrajzi környezet közötti, az OEM bejegyzéséhez szükséges kapcsolat meglétét, mivel az ilyen know-how-k és termelési módszerek gyakorlatilag bárhol megismételhetők.

                     (12)

                     A kérelem nem utal arra, hogy a „Χαλλούμι” (Halloumi)/”Hellim” az „autentikus és egységes helyi előállítási módszerek” terméke. Ezzel a névvel ugyanis többféle sajtot illettek és illetnek, melyek az idők során változatos módszerekkel és nyersanyagokból készültek, és továbbra is változóban vannak.

                     (13)

                     A termékleírás nincs összhangban a ténylegesen forgalmazott termékkel: a Cipruson készült „Χαλλούμι” (Halloumi)/”Hellim” sajt nagy részét különböző tejtípusok különféle arányban történő felhasználásával állítják elő, mindazonáltal túlsúlyban van a tehéntej. Vannak arra utaló jelek, hogy jelenleg a Cipruson termelt „Χαλλούμι” (Halloumi)/”Hellim” 95 %-a esetében a tehéntejtartalom 80–95 %.

                     (14)

                     A termékleírás nem foglalja magában a megjelölt földrajzi terület egészének hagyományait. A termékleírás egy Ciprus szigetén előállított hagyományos termékre vonatkozik, a kérelem azonban nem tartalmazza a ciprusi török közösség termelői által előállított sajt hagyományos különleges tulajdonságait. Így a termékleírás nem azt a terméket azonosítja, amelyet a sziget egész területén ténylegesen forgalmaznak. Például a menta alkalmazásának választhatónak kellene lennie, valamint lehetővé kellene tenni a nyerstej használatát.

                     (15)

                     A termékleírásban számos olyan pont szerepel, amelyet nem támasztanak alá tudományos bizonyítékok. Ilyen például az a kijelentés, hogy a juh- és kecsketej nagyban meghatározza a sajt ízét; a ciprusi híoszi juh eltérő morfológiája; az a kérdés, hogy a szabad zsírsavak alacsony molekulasúlya miként befolyásolja a sajt ízét, illatát és aromáját; az az állítás, hogy az állatok takarmányaként említett endemikus növények illóolajokat tartalmaznak; az a probléma, hogy található-e és milyen mennyiségben terpén a Sarcopoterium spinosum-ban, és hogyan kerülnek terpének a Sarcopoterium spinosum elfogyasztása után a tejbe, majd azt követően a Halloumiba; a Lactobacillus cypricasei jelenléte a friss juhsajtban; végül pedig a friss vagy száraz menta érzékszervi jellemzőkre gyakorolt hatása.

                     (16)

                     A termékleírás a Ciprusi Köztársaság Földművelésügyi, Vidékfejlesztési és Környezetvédelmi Minisztériumát jelöli meg kizárólagos illetékes hatóságként a termékleírásnak való megfelelés ellenőrzésére a teljes körülhatárolt földrajzi terület tekintetében. Mivel azonban ez a minisztérium nem gyakorol tényleges ellenőrzést a termékleírásban meghatározott előállítási terület egészén, nincs biztosítva olyan érvényes rendszer, amely a termékleírásnak való megfelelés ellenőrzésére szolgálna.

                     (17)

                     A termékleírás nem utal semmilyen felhatalmazott ellenőrző szervre. Ezt a hiányosságot nem orvosolja a „Halloumi”/„Hellim” sajtot érintő átmeneti megoldásra vonatkozó, jogilag nem kötő erejű, a Ciprus újraegyesítéséig végrehajtandó közös megegyezés (a továbbiakban: közös megegyezés), amely a Bizottság elnökének irányításával jött létre 2015. július 16-án, és amely a Bureau Veritas nemzetközileg akkreditált szervet nevezi meg az 1151/2012/EU rendelet 39. cikkében (ezt lényegében felváltotta a hatósági ellenőrzésekről szóló (EU) 2017/625 európai parlamenti és tanácsi rendelet (3) 28. és 29. cikke) előírt ellenőrzési feladatokra kijelölt szervként.

                     (18)

                     „Halloumi”/„Hellim” sajtot előállítanak Bulgáriában, Németországban és Görögországban, az Unión kívül pedig Ausztráliában, Kanadában, az Öböl-menti Együttműködési Tanács országaiban, több közel-keleti országban (Irak, Libanon, Szíria), Új-Zélandon, Törökországban és az Egyesült Királyságban. A nagy presztízsű sajtversenyek nevezési és eredménylistái megerősítik a „Halloumi”/„Hellim” Cipruson kívüli helyszíneken történő, jól bevált gyártását. Az Egyesült Királyságban például a „Halloumi” elnevezést állítólag az 1980-as évek óta használják, és a becslések szerint évente mintegy 300 tonna sajtot gyártanak ezen a néven. Ezenkívül a nem Cipruson készített, „Χαλλούμι” (Halloumi)/”Hellim” elnevezéssel ellátott termékeket számos tagállamban és harmadik országban is forgalmazzák.

                     (19)

                     Csehországban, Németországban, Görögországban, Ausztráliában, Új-Zélandon és az Egyesült Királyságban számos lajstromozott védjegyben szerepel a „Halloumi” kifejezés. „Hellim”-re utaló védjegyekkel találkozhatunk Németországban, Svédországban és Törökországban is. Ezért a javasolt OEM ütközne a meglévő elnevezésekkel, védjegyekkel és termékekkel, minél fogva bejegyzése esetén veszélyeztetné azokat. Egyes, a „Halloumi” kifejezést tartalmazó védjegyek említett jelenléte az uniós piacon különösen is akadályát képezi annak, hogy a Bizottság ilyen elnevezést bejegyezzen, hiszen az 1151/2012/EU rendelet 6. cikkének (4) bekezdése úgy rendelkezik, hogy egy elnevezés nem jegyezhető be, amennyiben – figyelembe véve valamely védjegy jó hírnevét és elismertségét, valamint használatának időtartamát – a bejegyzés a termék tényleges mibenlétét illetően alkalmas lehet a fogyasztók megtévesztésére.

                     (20)

                     A „Halloumi”/„Hellim” terméket az Unión belül és kívül egyaránt előállítják és értékesítik. Bahreinben, Katarban és Szaúd-Arábiában „Halloumi”/„Hellim” előállítására vonatkozó szabványokat adtak ki. Ennek az elnevezésnek az Unión belüli, Ciprus határain túli használata jól megalapozott. Az a tény, hogy a „Halloumi”/„Hellim” elnevezést gyakran használják olyan sajttermékek esetében, amelyek nem ciprusi eredetűek, releváns bizonyíték arra nézve, hogy a „Halloumi”/„Hellim” köznevesült kifejezéssé vált.

                     (21)

                     Ezenkívül a Ciprus által kiadott, a „Χαλλούμι” (Halloumi)/”Hellim” termékre vonatkozó szabványok nem hivatkoznak konkrét juh-, kecske- vagy szarvasmarhafajtákra vagy keresztezett fajtákra. A fogyasztók a „Halloumi”-t/”Hellim”-et terméktípusnak tekintik. A Kanadai Szövetségi Bíróság és a Belső Piaci Harmonizációs Hivatal (OHIM, jelenleg az Európai Unió Szellemi Tulajdoni Hivatala) úgy véli, hogy a „Halloumi”/„Hellim” egy sajtfajta köznevesült megjelölése (4).

                     (22)

                     Az Unióban és harmadik országokban, például Ausztráliában és Új-Zélandon élő fogyasztók a „Halloumi”-t/”Hellim”-et egy olyan sajttípussal hozzák összefüggésbe, amely magas olvadáspontú, grillezést vagy sütést tesz lehetővé, gumiszerűen „nyikorgó” állagú és sós ízű. A „Halloumi”-t/”Hellim”-et íze, állaga és funkcionális tulajdonságai egyedülállóvá teszik a fogyasztók számára, függetlenül a sajt származási helyétől, amely ebben nem játszik szerepet.

                     (23)

                     A Bizottság értékelte az indokolással ellátott felszólalási nyilatkozatokban az 1151/2012/EU rendelettel összefüggésben előadott érveket, figyelembe véve a kérelmező és a felszólalást benyújtó felek között lezajlott konzultációk eredményeit, és arra a következtetésre jutott, hogy a „Χαλλούμι” (Halloumi)/”Hellim” elnevezést be kell jegyezni. A Bizottság különösen az alábbiakat mérlegelte.

                     (24)

                     Ami a juhok és kecskék morfológiáját illeti, az egységes dokumentumban szereplő információkból az következik, hogy az 1950-es, illetve az 1930-as években betelepített híoszi juhok és damaszkuszi kecskék olyan morfológiai és tenyészjellemzőkkel rendelkeznek, amelyek – hosszú távú nemzeti tenyésztési programot követően – eltérnek a származási populációk jellemzőitől. Az interneten egyébként számos kereskedelmi hivatkozás áll rendelkezésre a „Cyprus Chios sheep” és a „Cyprus Damascus goat” több évtizedes nemzetközi kereskedelmére vonatkozóan, amelyet Ciprus 20 országgal folytat. E hivatkozások megemlítik azt a nemzetközi hírnevet, amelyet Ciprus a híoszi juhok és damaszkuszi kecskék sikeres szelektív tenyésztésével vívott ki magának.

                     (25)

                     A „Χαλλούμι” (Halloumi)/”Hellim” előállításához használt egyedi juh- és kecskefajták kialakulása, valamint magának a sajtnak a fejlődése nem áll ellentmondásban azzal, hogy a termék eredete a 16. századig nyúlik vissza. Az 1151/2012/EU rendelet 5. cikke szerint az „eredetmegjelölés” olyan terméket azonosító elnevezés: a) amely egy meghatározott helyről, régióból vagy – kivételes esetekben – országból származik; b) amelynek minősége vagy jellemzői alapvetően vagy kizárólag egy adott földrajzi környezetnek és az ahhoz kapcsolódó természeti és emberi tényezőknek köszönhetők; és c) amely előállításának valamennyi szakasza a meghatározott földrajzi területen történik. Ezért az OEM-ként történő bejegyzéshez elegendő, ha az elnevezés megfelel ezeknek a követelményeknek. Egy adott sajt előállítási körülményei az idő előrehaladtával legitim módon változhatnak, nem szükséges évszázadokig változatlannak maradniuk.

                     (26)

                     A takarmány hatásával és rendelkezésre állásával kapcsolatban az egységes dokumentum jelzi többek között, hogy „az állatok által zöld vagy száraz formában fogyasztott helyi ciprusi növényzet döntő hatással van a tej minőségére és ezáltal a halloumi különleges tulajdonságaira (Papademas, 2000). A kizárólag a ciprusi halloumiból kimutatható Lactobacillus cypricasei (a ciprusi sajt tejbacilusa) bizonyítja a sziget mikroflórájának kapcsolatát a termékkel (Lawson et al., 2001)”. Az állati takarmány és az érintett állatok tejéből készült sajt minősége közötti kapcsolat bizonyítása céljából az egységes dokumentum tudományos felmérésekre hivatkozott. Bemutatta, hogy a tejben az állatok takarmányozására használt növényekből származó illékony vegyületeket mutattak ki (Papademas et al. 2002). Egy másik tanulmány (Palmquist et al. 1993) kimutatta, hogy a tej zsírtartalma – mely az érzékszervi jellemzőket befolyásoló fontos tényező – az állatok étrendjétől függ. Egy további tanulmány (Bugaud et al. 2001) szerint a tej terpéntartalma közvetlen összefüggésben áll a legelőkről származó takarmány terpéntartalmával.

                     (27)

                     Ezenkívül a Cipruson honos növények – például a kakukkfű és a Sarcopoterium spinosum – legelése és takarmányként való fogyasztása aromák megjelenéséhez vezet a végtermékben.

                     (28)

                     Továbbá az 1151/2012/EU rendelet nem tartalmaz olyan rendelkezést, amely szerint a körülhatárolt területnek abszolút homogenitást kell biztosítania, sem pedig azt, hogy az OEM-nek teljes mértékben szabványosított és teljesen egységes termékekre kell vonatkoznia. Ezért nem relevánsak a felszólalók azon állításai, miszerint a termék sajátosságaira hatást gyakorló helyi növények nem állnak rendelkezésre Ciprus egész területén.

                     (29)

                     A „Χαλλούμι” (Halloumi)/”Hellim” termékleírása nem változott a Ciprus által 1985-ben elfogadott vonatkozó, jogszabályban rögzített szabványhoz képest. Ezért az e sajt előállításához rendelkezésre álló nyersanyag esetleges szűkössége önmagában nem tenné lehetetlenné a tej százalékos arányára vagy a termékleírásban szereplő takarmányokra vonatkozó előírások betartását. Ezenkívül az 1151/2012/EU rendelet nem ír elő mennyiségi termelési küszöbértékeket. A fentiek ellenére Ciprus átmeneti időszakot biztosított azon gazdasági szereplők részére, akik nem voltak képesek megfelelni a termékleírásban foglalt követelményeknek, hogy termelésüket teljes mértékben hozzáigazíthassák a vonatkozó követelményekhez, lehetővé téve számukra, hogy – szigorú feltételek mellett – ideiglenesen kisebb mennyiségű juh- és kecsketejet használjanak fel.

                     (30)

                     Ami a sajt előállításához kapcsolódó emberi tényezőket és know-how-t illeti, számos utalás található arra, hogy e terméket Cipruson 1554 óta állítják elő. Az egységes dokumentum e tekintetben jelzi, hogy a „Χαλλούμι” (Halloumi)/”Hellim” Ciprus esetében hagyományosnak tekinthető, mivel nagyon fontos szerepet játszott a sziget lakóinak – mind a ciprusi görögöknek, mind a ciprusi törököknek – az életében és étrendjében. A gyártási folyamattal kapcsolatos tudást nemzedékről nemzedékre adták tovább. Mind a sajt jellegzetes hajtogatott formája, mind az a sajátos tulajdonsága, hogy magas hőmérsékleten sem olvad, ennek a generációkon átnyúló hagyományos előállítási folyamatnak köszönhető.

                     (31)

                     Ciprus lakói az évszázadok során a világ minden részébe kivándoroltak, így a sajt gyártásához használt módszerek máshol is meghonosodhattak, ugyanakkor a „Χαλλούμι” (Halloumi)/”Hellim” előállítása továbbra is elválaszthatatlanul és egyedülállóan kapcsolódik a ciprusi konyhaművészethez.

                     (32)

                     Az emberi tényező nem vizsgálható elszigetelten. Emberi és természeti tényezők szükségszerűen kölcsönhatásba lépnek egymással, együttesen meghatározva a konkrét végeredményt.

                     (33)

                     Továbbá az 1151/2012/EU rendelet 7. cikke (1) bekezdésének e) pontja nem írja elő, hogy a bejegyezendő elnevezésnek olyan termékre kell vonatkoznia, amelyet változatlan módszerrel készítettek az évszázadok során. Csupán azt, hogy a termékleírásnak tartalmaznia kell az adott speciális termék előállításához használt, a hasonló típusú termékeknél alkalmazott szabványos módszerektől eltérő módszereket, amennyiben vannak ilyenek. Ezért a „Χαλλούμι” (Halloumi)/”Hellim” támogathatósága nem kérdőjelezhető meg azon az alapon, hogy előállítási módjai nem maradtak teljesen változatlanok.

                     (34)

                     A felszólalók érvelésében szereplő egyéb állítások a termékleírásban leírt és a ténylegesen előállított termék közötti eltérésekre vonatkoznak a juh-, kecske- és tehéntej arányát érintően, valamint a ciprusi török közösség egyes, mentát vagy pasztőrözött tejet nem alkalmazó termelői által követett előállítási módszerek bizonyos jellemzői tekintetében.

                     (35)

                     Azonban először is, ezeket az érveket nem támasztják alá szilárd bizonyítékok. Másodszor, a menta hozzáadásával, a pasztőrözött tej használatával és a juh-, kecske- és tehéntej megfelelő arányával kapcsolatos követelmények már szerepelnek az 1985-ben elfogadott ciprusi szabványban. Ezért az ennek a szabványnak meg nem felelő termékek Cipruson nem forgalmazhatók jogszerűen „Χαλλούμι” (Halloumi)/”Hellim” néven, akkor sem, ha azok forgalomba hozhatók olyan harmadik országok területén, ahol a sajt jelenleg nem részesül oltalomban. Ezenkívül a mostani kérelem kapcsán több éven át tartó, teljeskörű nemzeti szintű felszólalási eljárásra került sor, és a jogszabályban előírt előállítási szabványokkal egyet nem értő természetes vagy jogi személyeknek lehetőségük volt arra, hogy átfogó módon ismertessék kifogásaikat a ciprusi közigazgatási és igazságügyi hatóságok előtt. Ennek keretében – mint említettük – átmeneti időszakot biztosítottak e gazdasági szereplők számára.

                     (36)

                     Ami a termékleírásban szereplő különböző paraméterekre és jellemzőkre vonatkozó tudományos bizonyítékok állítólagos hiányát illeti, észszerűtlen, aránytalan terhekkel járó és irreleváns volna a túlzottan részletes információk megkövetelése. Az 1151/2012/EU rendelet nem írja elő azon termék minden egyes paraméterének vagy jellemzőjének ilyen részletes műszaki és tudományos leírását, amellyel kapcsolatban OEM-et kívánnak bejegyeztetni.

                     (37)

                     A Bizottság értékelte a ciprusi kérelmet, és abban nem talált nyilvánvaló hibát. A felszólalók nem nyújtottak be kellően indokolt bizonyítékot arra nézve, hogy a ciprusi kérelem eredendően hibás. Lényegében a kérelem elégtelen mértékű tudományos megalapozottságára hivatkoznak. A Ciprus által benyújtott tények, nyilatkozatok, indokolások és hivatkozások azonban kellően meggyőzőeknek tűnnek ahhoz, hogy indokolttá tegyék a „Χαλλούμι” (Halloumi)/”Hellim” terméknek az 1151/2012/EU rendelet szerinti, OEM-ként való bejegyzését.

                     (38)

                     A „Χαλλούμι” (Halloumi)/”Hellim” termék leírása számos olyan elemet tartalmaz, amely alapján az 1151/2012/EU rendelet 5. cikkének (1) bekezdése értelmében az elnevezés oltalom alatt álló eredetmegjelölésnek minősíthető: a mediterrán éghajlat, amelyet meleg, száraz nyár és enyhe, esős tél jellemez; a domborzat, mivel a szigeten található hegységekben viszonylag sok eső hullik, aminek következtében ezek hidrológiai és környezeti szempontból az alacsonyabban fekvő tájakra is hatással vannak; az a tény, hogy földtani szerkezetének, éghajlati viszonyainak, földrajzi helyzetének, az őt körülvevő tengernek köszönhetően – méreteihez képest – Cipruson található a mediterrán térség egyik leggazdagabb növényvilága; a földrajzi terület éghajlatához jól alkalmazkodó helyi zsírfarkú juh, helyi kecskefajták, mint a macherasi és a pissouri, és más helyi állatfajták; az a helyi gyakorlat, hogy a terméket meghatározott ideig, olvadás nélkül, magas hőmérsékleten hevítik, így nagy mennyiségben keletkeznek bizonyos alapvető kémiai vegyületek (főként laktonok és metil-ketonok), amelyek részben meghatározzák a „Χαλλούμι” (Halloumi)/”Hellim” ízét; az előállítási folyamat részeként az alvadék jellegzetes hajtogatása, amely az összes többi sajttól megkülönbözteti a „Χαλλούμι” (Halloumi)/”Hellim” sajtot; valamint a ciprusi menta hozzáadása, amely jellegzetes aromát kölcsönöz a végterméknek.

                     (39)

                     A földrajzi jelzések 1151/2012/EU rendelet szerinti bejegyzési eljárására vonatkozó, a Bizottság és a tagállamok közötti hatáskörmegosztás alapján a Bizottságnak meg kell győződnie arról, hogy egy adott kérelem nem tartalmaz-e nyilvánvaló hibákat, míg az illetékes nemzeti hatóságok – beleértve adott esetben a nemzeti bíróságokat is – vannak a legjobb helyzetben ahhoz, hogy a bejegyzés iránti kérelem Bizottsághoz történő benyújtása előtt értékeljék az adott kérelem technikai jellemzőit.

                     (40)

                     Ciprus újraegyesítéséig a 2003-as csatlakozási okmány Ciprusról szóló 10. jegyzőkönyve 1. cikkének (1) bekezdése felfüggeszti a közösségi vívmányok alkalmazását a Ciprusi Köztársaság azon területein, amelyek nem állnak a Ciprusi Köztársaság kormányának tényleges ellenőrzése alatt. Következésképpen a ciprusi kormány nem vonható felelősségre azokért a következményekért, amelyek az uniós jogalkalmazás ellenőrzésének e területeken való elmulasztásából erednek. Az említett jegyzőkönyv 3. cikke értelmében semmi nem zárja ki a szóban forgó területek gazdasági fejlődésének előmozdítására irányuló intézkedéseket. Az ilyen intézkedések nem érinthetik a közösségi vívmányoknak a csatlakozási szerződésben meghatározott feltételek szerinti, a Ciprusi Köztársaság bármely más részén történő alkalmazását. A „Χαλλούμι” (Halloumi)/”Hellim” vonatkozásában létrehozható lenne egy mindkét közösséget képviselő munkacsoport, mivel a tapasztalatok szerint ezek a csoportok hatékonyan tudnak működni.

                     (41)

                     Ennek keretében, figyelembe véve, hogy a „Χαλλούμι” (Halloumi)/”Hellim” előállításához kapcsolódó természeti és emberi tényezők objektív szempontból, hagyományosan és történelmileg közösek Ciprus egészén, a sajt behatárolt földrajzi területének meghatározásába a teljes szigetet be kell vonni.

                     (42)

                     Ezért annak érdekében, hogy a bejegyzés a sajt előállításának teljes behatárolt földrajzi területére kiterjedjen, és szem előtt tartva az 1151/2012/EU rendelet 46. cikkének (2) bekezdésében foglalt követelményt, lehetővé kell tenni, hogy azok a termelők, akik hajlandók megfelelni e sajt termékleírásának, ezt anélkül tudják megtenni, hogy a részvétel olyan akadályaival szembesülnének, amelyek hátrányosan megkülönböztetők vagy objektív módon nem megalapozottak. Ezért a szóban forgó rendelet 35–40. cikkével összhangban létre kell hozni egy hatékony és tartós ellenőrzési mechanizmust, amely biztosítja a termelők termékleírásnak való megfelelését a behatárolt földrajzi területen. Szem előtt tartva, hogy azokon a területeken, amelyek felett a Ciprusi Köztársaság kormánya nem gyakorol tényleges ellenőrzést, a közösségi vívmányokat felfüggesztették, Ciprus újraegyesítéséig kivételesen és ideiglenesen működőképes rendszert kell létrehozni annak garantálására, hogy az ellenőrzéseket hatékonyan el lehessen végezni a sziget egész területén, mivel ezek hiánya az 1151/2012/EU rendelet 54. cikkével összhangban okot jelentene a bejegyzés törlésére.

                     (43)

                     Az 1151/2012/EU rendelet 37. cikke (1) bekezdésének b) pontja előírja, hogy az oltalom alatt álló eredetmegjelölések tekintetében a termékleírásnak való megfelelés ellenőrzését a termék forgalomba hozatalát megelőzően az (EU) 2017/625 rendelet 3. cikkének 5. pontjában meghatározott, átruházott feladatot ellátó szervezetek végezhetik. Az átruházott feladatot ellátó szervezetek különálló jogi személyek, amelyekre bizonyos hatósági ellenőrzési feladatokat ruháztak át. Ennek keretében és a közös megegyezéssel összhangban, valamint a Ciprusi Köztársaság azon területein fennálló kivételes helyzet miatt, ahol a közösségi vívmányok alkalmazását felfüggesztették, helyénvaló, hogy a „Χαλλούμι” (Halloumi)/”Hellim” termékleírás tekintetében a Bureau Veritas nemzetközileg akkreditált szervet jelöljék ki az 1151/2012/EU rendeletben előírt ellenőrzési feladatokért felelős szervnek Ciprus egész területére. A „Χαλλούμι” (Halloumi)/”Hellim” közös megegyezésben előirányzott bejegyzésének feltétele, hogy ezeket az ellenőrzési feladatokat az (EU) 2017/625 rendelet 28. és 29. cikkével összhangban átruházzák a Bureau Veritasra. A Bureau Veritas hosszú múltra visszatekintő, jelentős szakmai tapasztalatra tett szert az OEM-ek ellenőrzése terén, és képes biztosítani a hatékony, objektív és pártatlan átfogó mechanizmus létrehozását a „Χαλλούμι” (Halloumi)/”Hellim” termékleírásának való megfelelés hatósági ellenőrzésének elvégzésére Ciprus egész területén, a gazdaság, a takarmányüzem, a tej begyűjtése és szállítása, valamint a sajtüzem szintjén egyaránt. Így a sziget egész területén valamennyi termelőre vonatkozna egy olyan közös ellenőrzési mechanizmus, amely biztosítja a „Χαλλούμι” (Halloumi)/”Hellim” termékleírásának való teljeskörű megfelelést. Indokolt esetben a Bureau Veritast fel kell hatalmazni arra, hogy kapcsolatba lépjen a Ciprusi Török Kereskedelmi Kamarával. Amennyiben a Veritas Bureau olyan esetekről tesz jelentést, amikor a termelés nem felel meg a termékleírásnak, és az érintett termelők nem orvosolják a meg nem felelés ezen eseteit, végső soron meg kell fosztani őket a név használatának jogától.

                     (44)

                     A Ciprusi Köztársaság azon területein fennálló kivételes helyzet miatt, ahol a közösségi vívmányok alkalmazását felfüggesztették, a Bureau Veritas megbízatásában rögzíteni kell, hogy jelentéseit küldje meg a Ciprusi Köztársaság illetékes hatóságainak és a Bizottságnak. Amennyiben indokolt, a Ciprusi Török Kereskedelmi Kamara is tájékoztatást kap.

                     (45)

                     A szellemi tulajdonjogokra a területiség elve az irányadó. Következésképpen a „Χαλλούμι” (Halloumi)/”Hellim” OEM-ként való bejegyzése az Unióban kizárólag az ott fennálló helyzettől függ. Az e névvel ellátott sajtok harmadik országokban történő esetleges előállítása vagy forgalmazása ebből a szempontból nem releváns. Hasonlóképpen nem bír jelentőséggel az e sajtra vonatkozó, Unión kívüli előállítási szabályozás esetleges létezése sem.

                     (46)

                     Hangsúlyozni kell továbbá, hogy az 1151/2012/EU rendelet 2. cikkének (3) bekezdésével összhangban a „Χαλλούμι” (Halloumi)/”Hellim” Unión belüli forgalomba hozatala más releváns uniós rendelkezéseknek való megfeleléstől is függ, ideértve az uniós szinten alkalmazandó egészségügyi rendelkezések teljesítését is.

                     (47)

                     A felszólalási eljárás során nem nyújtottak be megalapozott bizonyítékot az ilyen sajtok harmadik országokból az Unióba történő behozatalára vonatkozóan. Következésképpen nem indokolt az 1151/2012/EU rendelet 15. cikkének (1) bekezdése szerinti átmeneti időszakot biztosítani a harmadik országbeli termelők számára.

                     (48)

                     Nem vitatott, hogy Ciprus e sajt messze legnagyobb termelője és exportőre a világon, az ország termelése meghaladja az évi 19 500 tonnát (egy főre számítva 24,4 kg). Ezek a számok nem tartalmazzák a Ciprusi Köztársaság azon területeinek termelését, amelyek felett a Ciprusi Köztársaság kormánya nem gyakorol tényleges ellenőrzést.

                     (49)

                     A „Halloumi”-t 2000-ben védjegyként lajstromozták az OHIM-nál azon sajt tekintetében, amelyet Cipruson gyártanak az 1985-ben elfogadott vonatkozó ciprusi szabvány alapján, azaz a „Χαλλούμι” (Halloumi)/”Hellim” termékleírásának megfelelően. Az OHIM-hoz egyetlen felszólalást nyújtottak be a lajstromozás ellen, melyet később visszavontak. Tehát a szóban forgó sajt ciprusi illetőségét ebben az időpontban nem vitatták. A Törvényszék álláspontja szerint – melyet a T-292/14. és T-293/14. sz. egyesített ügyekben (5) ismertetett – a „HALLOUMI” és „ΧΑΛΛΟΥMI” kifejezések egy ciprusi sajtkülönlegességet jelölnek. A T-535/10. sz. ügyben (6) a Törvényszék megállapította, hogy a görög „Halloumi” kifejezést „Hellim”-ként kell török nyelvre fordítani, így mindkét elnevezés ugyanarra a különleges ciprusi sajtra utal. Az Unióban lajstromozott egyéb védjegyek tekintetében, amennyiben azok ütköznek a „Χαλλούμι” (Halloumi)/”Hellim” elnevezéssel, az 1151/2012/EU rendelet 14. cikkének rendelkezéseit kell alkalmazni. A felszólalók mindazonáltal egyetlen olyan elemet sem hoztak fel érvként, amely egy korábban lajstromozott védjegy jó hírneve vagy elismertsége miatt a „Χαλλούμι” (Halloumi)/”Hellim” oltalom megszűnéséhez vezetne.

                     (50)

                     Az Egyesült Királyság a felszólalás benyújtásakor az Európai Unió tagállama volt, de már nem része annak.

                     (51)

                     Az Egyesült Királyság által benyújtott, indokolással ellátott felszólalási nyilatkozatból kitűnik, hogy a szóban forgó sajtból a belföldi termelés évente mintegy 300 tonna (egy főre számítva 0,00461 kg), a Ciprusról importált éves mennyiség pedig mintegy 6 500 tonna volt.

                     (52)

                     Az indokolással ellátott nyilatkozat szerint a „Χαλλούμι” (Halloumi)/”Hellim” elnevezésnek az 1151/2012/EU rendelet szerinti oltalom alatt álló eredetmegjelölésként történő bejegyzése az Egyesült Királyságban előállított sajttermékek esetében meghiúsítaná a „Halloumi”/„Hellim” elnevezés használatát.

                     (53)

                     Észak-Írország kivételével azonban ez a rendelet nem alkalmazandó az Egyesült Királyság területére, mivel az elnevezés oltalma arra nem terjed ki. Ami Észak-Írországot illeti, amelynek területén az elnevezés oltalmát alkalmazni fogják, az Egyesült Királyság által a Bizottsághoz benyújtott, indokolással ellátott felszólalási nyilatkozatban foglalt információk alapján, valamint figyelemmel az „Χαλλούμι” (Halloumi)/”Hellim” elnevezés használatával kapcsolatos ténybeli és jogi kontextusra, semmi nem indokolja, hogy a gazdasági szereplők az Egyesült Királyságban előállított sajttermékek esetében továbbra is használják a „Halloumi”/„Hellim” elnevezést.

                     (54)

                     A „Χαλλούμι” (Halloumi)/”Hellim” elnevezés állítólagos köznevesült jellegével kapcsolatban meg kell állapítani, hogy e kifejezés Európai Unión kívüli felfogása és a harmadik országokban elfogadott, esetlegesen meglévő kapcsolódó előállítási szabványok vagy bírósági határozatok e döntés szempontjából nem tekinthetők relevánsnak.

                     (55)

                     A felszólalók állításaival ellentétben a „Χαλλούμι” (Halloumi)/”Hellim” nem vált olyan, egész Európában előállított sajtfajtává, amelynek elnevezése köznevesült volna. E sajt Cipruson kívüli előállításának mértéke elhanyagolható, ugyanakkor a terméket az Unió területének nagy részén ismerik és fogyasztják. Egyetlen nemzeti vagy uniós jogi aktus sem állapította meg a „Χαλλούμι” (Halloumi)/”Hellim” elnevezés köznevesült jellegét. Az uniós szinten lefolytatott felszólalási eljárás keretében – az Egyesült Királyság által benyújtott felszólalás kivételével – nem nyújtottak be az elnevezés köznevesült jellegére vonatkozó állítást.

                     (56)

                     Hasonlóképpen, az „Χαλλούμι” (Halloumi)/”Hellim” uniós területen történő fogyasztása az esetek túlnyomó többségében a Cipruson előállított sajt fogyasztását jelenti.

                     (57)

                     A ciprusi hatóságok meggyőzően bizonyították továbbá, hogy az uniós fogyasztók nem tekintik a „Halloumi”-t vagy „Hellim”-et pusztán egy sajttípusnak, amelynek földrajzi eredete érdektelen. Az élelmiszeripar szereplői által bemutatott bizonyítékok, a ciprusi vállalatok több mint 100 éve folytatott exporttevékenysége, a médiumokban megjelent számos cikk, a sajtra vonatkozó hirdetések/reklámok minden kétséget kizáróan igazolják e sajt évszázados szoros kötődését Ciprushoz. De a különböző országokban, különféle nyelveken kiadott rangos enciklopédiák és szótárak is megerősítik a szóban forgó sajt és a ciprusi táj közötti tartós és kizárólagos kapcsolatot.

                     (58)

                     Egyébként a Cipruson kívül előállított „Halloumi”/„Hellim” címkéje sok esetben közvetlenül vagy közvetve Ciprusra utal azáltal, hogy jelzi, a sajt előállításakor a tradicionális ciprusi receptet vagy hagyományt követték (illetve e receptből és e hagyományból merítettek ihletet), vagy azáltal, hogy a ciprusi kultúrához kapcsolódó képes vagy szöveges illusztrációt használ. Noha nem is ciprusi sajtról van szó, az értékesítési stratégia részeként szándékosan sugalmazzák a Ciprussal való kapcsolatot, kihasználva ezzel az eredeti termék jó hírnevét, ami a fogyasztók megtévesztésének valós kockázatát hordozza magában.

                     (59)

                     Az OHIM-nak a „Halloumi” elnevezés állítólagos köznevesült jellegére vonatkozó, a fellebbezési tanács különböző határozataiban, különösen a Törvényszék által megsemmisített 2010. szeptember 20-i határozatban (7) tett kijelentése csupán obiter dictum-nak minősül. Ez a kijelentés ellentétben áll a Törvényszék T-535/10. sz. ügyben hozott ítéletével, amely a „Halloumi” vagy „Hellim” nevű sajt ciprusi illetőségére világít rá, nem térve ki az elnevezésnek az 1151/2012/EU rendelet 41. cikke értelmében vett köznevesült jellegére. A kérdéses kijelentést egyébként a „Χαλλούμι” (Halloumi)/”Hellim” elnevezés OEM-ként való bejegyzése iránti kérelem benyújtása előtt tették.

                     (60)

                     2014. július 9-i levelében Ciprus arról tájékoztatta a Bizottságot, hogy a Ciprusi Köztársaság Mezőgazdasági, Vidékfejlesztési és Környezetvédelmi Minisztériuma 2014. július 9-i 326/2014. sz. határozatával a kérelem Bizottsághoz való benyújtásának időpontjától számítva 10 éves átmeneti időszakot biztosított az 1151/2012/EU rendelet 15. cikkének (4) bekezdésében foglalt feltételeknek megfelelő, a földrajzi területen székhellyel rendelkező termelők számára.

                     (61)

                     Annak érdekében, hogy az ellenőrzésért felelős szervnek – a Covid19-világjárvány miatti korlátozásokra is figyelemmel – elegendő ideje legyen ellenőrzési tervének összeállítására és végrehajtására oly módon, hogy az alkalmazandó ellenőrzési rendszer kiterjedhessen a földrajzi terület valamennyi olyan termelőjére, akik hajlandók alávetni magukat a szabályozás előírásainak, e rendelet alkalmazását 2021. október 1-jéig el kell halasztani.

                     (62)

                     A „Χαλλούμι” (Halloumi)/”Hellim” elnevezést következésképpen be kell jegyezni az oltalom alatt álló eredetmegjelölések és földrajzi jelzések nyilvántartásába.

                     (63)

                     Az e rendeletben előírt intézkedések összhangban vannak a mezőgazdasági termékek minőségpolitikájával foglalkozó bizottság véleményével,

               ELFOGADTA EZT A RENDELETET:

            1. cikk
            A „Χαλλούμι” (Halloumi)/”Hellim” (OEM) elnevezés bejegyzésre kerül.
            Az első bekezdésben említett elnevezés a 668/2014/EU bizottsági végrehajtási rendelet (8) XI. melléklete szerinti 1.3. osztályba (Sajtok) tartozó terméket azonosít.

            2. cikk
            A „Χαλλούμι” (Halloumi)/”Hellim” (OEM) elnevezés oltalmára 10 éves átmeneti időszak vonatkozik, amelyet Ciprus a Ciprusi Köztársaság Mezőgazdasági, Vidékfejlesztési és Környezetvédelmi Minisztériuma 2014. július 9-i 326/2014. sz. határozatával biztosított a földrajzi területen székhellyel rendelkező, az 1151/2012/EU rendelet 15. cikkének (4) bekezdésében foglalt feltételeknek megfelelő termelőknek.

            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2021. október 1-jétől kell alkalmazni.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. április 12-én.

                  a Bizottság részéről

                  az elnök

               Ursula VON DER LEYEN

            (1)  HL L 343., 2012.12.14., 1. o.

            (2)  HL C 246., 2015.7.28., 9. o.

            (3)  Az Európai Parlament és a Tanács (EU) 2017/625 rendelete (2017. március 15.) az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről (a hatósági ellenőrzésekről szóló rendelet) (HL L 95., 2017.4.7., 1. o.).

            (4)  Lásd a B2152604. sz. felszólalás, a B2318585. sz. felszólalás, a B2190257. sz. felszólalás, a B2191396. sz. felszólalás és a B002124637. sz. felszólalás ügyében hozott határozatokat.

            (5)  A Törvényszék (negyedik tanács) T-292/14. és T-293/14. sz. Ciprusi Köztársaság kontra Belső Piaci Harmonizációs Hivatal (védjegyek és formatervezési minták) egyesített ügyekben 2015. október 7-én hozott ítélete.

            (6)  A Törvényszék (nyolcadik tanács) T-535/10. sz. Organismos Kypriakis Galaktokomikis Viomichanias kontra Belső Piaci Harmonizációs Hivatal (védjegyek és formatervezési minták) ügyben 2012. június 13-án hozott ítélete.

            (7)  Az OHMI negyedik fellebbezési tanácsának 2010. szeptember 20-i határozata (R 1497/2009-4. sz. ügy), amelyet a Törvényszéknek (nyolcadik tanács) a T-535/10. sz. ügyben 2012. június 13-án hozott ítélete megsemmisített.

            (8)  A Bizottság 668/2014/EU végrehajtási rendelete (2014. június 13.) a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet alkalmazására vonatkozó szabályok megállapításáról (HL L 179., 2014.6.19., 36. o.).